གོང་དུ་དེ་ལྟར་སྨྲས་ཤིང་ངོས་བཟུང་བ་ལ།བོན་གྱི་བརྡ་སྤྲོད་ཉི་ཤུ་བདུན་པ་ལསཀྵ་ནི་མགོ་ཡི་ལམ་འདྲེན་ཡིན།།ཨཿནི་ཚེག་དྲག་བར་ཡང་འབྱེད།ཥྚནི་ཤད་དེ་མདོ་ཡང་གཅོད།།ཞེས་དང་དེའི་ཐད་ཀྱི་འགྲེལ་པ་ལསདེ་ཡང་ཞང་ཞུང་སྐད་དུ་ཀྵ།བོད་སྐད་དུ་མགོ་ཞེས་བྱ་སྟེ་ཡི་གེའི་མགོ་ཡི་ལམ་སྣ་འདྲེན་པའི་ཐོག་མ་ཡིན་ནོ།ཞང་ཞུང་སྐད་དུ་ཨཿབོད་སྐད་དུ་ཚེག་དྲག་ཅེས་བྱ་སྟེ་ཡར་མར་གྱི་བར་འབྱེད་པར་བྱེད་དོ།ཞང་ཞུང་སྐད་དུ་ཥྚ་བོད་སྐད་དུ་ཤད་ཅེས་བྱ་སྟེ་ཚིག་གི་མདོ་ཡང་གཅོད་པའི་ནུས་པ་ཅན་ཏེ།ཉི་སྙིང་ལས་མགོ་འདྲེན་ཡི་གེ་དིང་ཀྱོག་ཡིན།ལམ་འདྲེན་ཡི་གེ་ཐིག་ཏུ་བསྟན།ཚེག་ནི་ཡར་མར་བར་འབྱེད་ཡིན།ཤད་ལ་དབང་ཐང་ལྔ་ཡིན་ཏེ།དཀར་ཤད།།ནག་ཤད།ཚེག་ཤད།དང་།དྲག་ཤད༔སྦྲུལ་ཤདལྔ་ཡིན་ནོ་ཞེས་སོགས་མང་དུ་འདུག་པ་ལ་བསམ་ན།ཡིག་མགོའི་དང་ཀྱོག་དང་།ཚེག་ཉིས་བརྩེགས།ཤད་ཀྱི་རྣམ་བཞག་བཅས་པའང་སྲོང་བཙན་ཡར་སྔོན་གྱི་ཞང་ཡིག་ལ་ཡོད་ཅིང་།ཚེག་ཉིས་བརྩེགས་ཡང་ཞང་ཞུང་སྨར་ཡིག་གི་ཁྱད་ཆོས་ཆེན་པོ་ཞིག་ཡིན་པ་བཅས་ལ་དཔག་ན་དེའི་ཤན་བོད་ཡིག་ལ་ཞུགས་པའང་སྲིད་མོད་སྐབས་འདིའི་བརྗོད་བྱ་དང་འབྲེལ་བ་ཆེར་མེད་པས་བཏང་སྙོམས་སུ་བཞག་གོ།